## Pravilnik o popisu djelatnosti, uvjetima i načinu izdavanja te rokovima važenja odobrenja za djelatnost s izvorima ionizirajućeg zračenja i za korištenje izvora ionizirajućeg zračenja

### NN 125/2006 (17.11.2006.), Pravilnik o popisu djelatnosti, uvjetima i načinu izdavanja te rokovima važenja odobrenja za djelatnost s izvorima ionizirajućeg zračenja i za korištenje izvora ionizirajućeg zračenja

# MINISTARSTVO ZDRAVSTVA I SOCIJALNE SKRBI

**2772**

Na temelju članka 24. stavka 3. i članka 34. stavka 3. Zakona o zaštiti od
ionizirajućeg zračenja i sigurnosti izvora ionizirajućeg zračenja (»Narodne
novine«, br. 64/06) uz prethodno pribavljeno mišljenje ravnatelja Državnog
zavoda za nuklearnu sigurnost i Državnog zavoda za zaštitu od zračenja ministar
zdravstva i socijalne skrbi donosi

## PRAVILNIK

### O POPISU DJELATNOSTI, UVJETIMA I NAČINU IZDAVANJA TE ROKOVIMA VAŽENJA ODOBRENJA ZA DJELATNOST S IZVORIMA IONIZIRAJUĆEG ZRAČENJA I ZA KORIŠTENJE IZVORA IONIZIRAJUĆEG ZRAČENJA

I. OPĆE ODREDBE

Članak 1.

Ovim Pravilnikom utvrđuje se popis djelatnosti, uvjeti i način izdavanja te
rokovi važenja odobrenja za djelatnost s izvorima ionizirajućeg zračenja i za
korištenje izvora ionizirajućeg zračenja.

Članak 2.

Pojedini izrazi u smislu ovoga Pravilnika imaju sljedeća značenja:
*Promet radioaktivnih izvora* jest: nabavka, prodaja, prijenos, prijevoz i provoz,
prerada, uvoz, izvoz, iznajmljivanje, nasljeđivanje i ustupanje.
*Koncentracija aktivnosti (specifična aktivnost) radionuklida* jest aktivnost
uzorka s tim radionuklidom podijeljena s njegovim obujmom (masom).

II. ODOBRENJE ZA OBAVLJANJE DJELATNOSTI S IZVORIMA IONIZIRAJUĆEG ZRAČENJA

1. RADIOAKTIVNI IZVORI

Članak 3.

Odredbe ovoga Pravilnika primjenjuju se na sve vrste radioak­tivnih tvari i
djelatnosti s tim tvarima u kojoj aktivnost ili koncentracija aktivnosti
radionuklida (specifična aktivnost), odnosno ukup­na aktivnost ili koncentracija
aktivnosti radionuklida (specifična aktivnost) uključenih u djelatnost prelazi
vrijednosti iz Tablice 1. Priloga I. koji je sastavni dio Pravilnika o uvjetima
i mjerama zaštite od ionizirajućeg zračenja za obavljanje djelatnosti s
radioaktivnim izvorima.

Članak 4.

(1) Na djelatnosti sa zatvorenim radioaktivnim izvorima ne primjenjuju se
odredbe ovoga Pravilnika ako je:
1. apsorbirana doza u jedinici vremena na udaljenosti 0,1 m od bilo koje
dostupne površine zatvorenog radioaktivnog izvora ili uređaja u kojem se nalazi
zatvoreni radioaktivni izvor ni pod kojim uvjetom ne može prijeći 1 µGy na sat,
2. udovoljeno uvjetima propisanim uredbom Vlade Republike Hrvatske iz članka 38.
stavka 2. Zakona o zaštiti od ionizirajućeg zračenja i sigurnosti izvora
ionizirajućeg zračenja (u daljnjem tekstu: Zakon),
3. korisnik osigurao dokaz da će biti u mogućnosti ispuniti uvjete propisane
uredbom iz točke 2. ovoga stavka.
(2) Korisnik ne smije započeti koristiti radioaktivni izvor iz stavka 1. ovoga
članka prije nego li Državni zavod za zaštitu od zračenja izda dozvolu za
uporabu toga izvora.

Članak 5.

(1) Odobrenje za obavljanje određene djelatnosti s radioaktiv­nim izvorima daje
Državni zavod za zaštitu od zračenja ako je udovoljeno uvjetima koji su
propisani Zakonom, odredbama ovoga Pravilnika i odredbama drugih propisa
donesenih na temelju Zakona.
(2) Djelatnosti za koje je potrebno odobrenje iz stavka 1. ovoga članka jesu:
– proizvodnja radioaktivnih izvora,
– uporaba radioaktivnih izvora,
– uvoz i izvoz radioaktivnih izvora,
– prijevoz radioaktivnih izvora,
– servisiranje i popravljanje radioaktivnih izvora,
– postavljanje i ugradnja te demontiranje radioaktivnih izvora,
– prodaja i svaka druga vrsta prometa radioaktivnih izvora.

Članak 6.

(1) Zahtjev za davanje odobrenja za obavljanje djelatnosti uporabe radioaktivnih
izvora podnosi se Državnom zavodu za zaštitu od zračenja na obrascu ODJ – IZV
koji je tiskan u Prilogu I. ovoga Pravilnika, a koji je njegov sastavni dio.
Zahtjevu treba priložiti:
1. izvod iz registra trgovačkog suda ili pisani izvod drugog odgovarajućeg
registra kojim se dokazuje pravni status osobe,
2. akt o imenovanju osobe odgovorne za zaštitu od ionizirajućeg zračenja,
3. mišljenje ovlaštenog stručnog tehničkog servisa o udovoljavanju uvjetima
zaštite od ionizirajućeg zračenja za svaku prostoriju u kojoj će se radioaktivni
izvor koristiti,
4. opis namjene i načina uporabe radioaktivnog izvora,
5. za svakog izloženog radnika:
– popunjen obrazac DOZ koji je tiskan u Prilogu IX. ovoga Pravilnika koji je
njegov sastavni dio,
– presliku potvrde o stručnoj spremi i obučenosti za rad s izvorima
ionizirajućeg zračenja te za primjenu mjera zaštite od ionizirajućeg zračenja,
– presliku ocjene zdravstvene sposobnosti,
6. akt o unutarnjem ustroju i provedbi mjera zaštite od ionizirajućeg zračenja s
programom mjera osiguranja i održanja kakvoće tijekom obavljanja djelatnosti s
radioaktivnim izvorima, planom mjera za slučaj izvanrednog događaja te planom
mjera zbrinjavanja radioaktivnog otpada koji nastaje tijekom obavljanja
djelatnosti s radioaktivnim izvorima,
7. dokaz da je udovoljeno uvjetima propisanim člankom 10. Zakona,
8. dokaz o uplati propisanih pristojbi.
(2) Ako se radioaktivni izvor u vrijeme kada se ne koristi skladišti u posebnoj
prostoriji – skladištu, osim dokaza iz stavka 1. ovog članka potrebno je
dostaviti i mišljenje ovlaštenog stručnog tehničkog servisa o udovoljavanju
uvjetima zaštite od ionizirajućeg zračenja za tu prostoriju.
(3) Umjesto dokaza iz točke 5. stavka 1. ovoga članka može se dostaviti
mišljenje ovlaštenog stručnog tehničkog servisa da nitko od radnika nije u
području izloženosti.

Članak 7.

Zahtjev za davanjem odobrenja za obavljanje uvoza, izvoza ili prodaje
radioaktivnih izvora podnosi se Državnom zavodu za zaštitu od zračenja na
obrascu ODJ – IZV koji je tiskan u Prilogu I. ovoga Pravilnika. Zahtjevu treba
priložiti:
1. izvod iz registra trgovačkog suda ili pisani izvod drugog odgovarajućeg
registra kojim se dokazuje pravni status osobe,
2. dokaz o osiguranom skladištenju ili zbrinjavanju radioaktivnoga izvora ako ga
nije moguće isporučiti naručitelju,
3. dokaz o uplati propisanih pristojbi.

Članak 8.

(1) Pravna ili fizička osoba koja obavlja prijevoz radioaktivnih tvari mora
udovoljavati uvjetima propisanim Zakonom, propisima donesenim na temelju Zakona
te udovoljavati uvjetima propisanim Zakonom o prijevozu opasnih tvari.
(2) Zahtjev za davanjem odobrenja za obavljanje prijevoza radioaktivnih izvora
podnosi se Državnom zavodu za zaštitu od zračenja na obrascu ODJ – IZV koji je
tiskan u Prilogu I. ovoga Pravilnika. Zahtjevu treba priložiti:
1. izvod iz registra trgovačkog suda ili pisani izvod drugog odgovarajućeg
registra kojim se dokazuje pravni status osobe,
2. akt o imenovanju osobe odgovorne za zaštitu od ionizirajućeg zračenja,
3. za svakog izloženog radnika:
– popunjen obrazac DOZ koji je tiskan u Prilogu IX. ovoga Pravilnika,
– preslika potvrde o stručnoj spremi i obučenosti za rad s izvorima
ionizirajućeg zračenja te za primjenu mjera zaštite od ionizirajućeg zračenja,
– presliku ocjene zdravstvene sposobnosti,
4. popis osoba koje prevoze radioaktivne izvore s preslikom potvrde o stručnoj
osposobljenosti za prijevoz radioaktivnih izvora,
5. akt o unutarnjem ustroju i provedbi mjera zaštite od ionizirajućeg zračenja s
planom mjera za slučaj izvanrednog događaja,
6. dokaz o uplati propisanih pristojbi.

Članak 9.

Zahtjev za davanjem odobrenja za obavljanje servisiranja i popravljanja
radioaktivnih izvora te postavljanja, ugradnje i demontiranja radioaktivnih
izvora podnosi se Državnom zavodu za zaštitu od zračenja na obrascu ODJ – IZV
koji je tiskan u Prilogu I. ovoga Pravilnika. Zahtjevu treba priložiti dokumente
iz članka 6. ovoga Pravilnika.

2. RENDGENSKI UREĐAJI, AKCELERATORI I DRUGI UREĐAJI KOJI PROIZVODE IONIZIRAJUĆE
ZRAČENJE

Članak 10.

(1) Odobrenje za obavljanje određene djelatnosti s rendgenskim uređajima,
akceleratorima i drugim uređajima koji proizvode ionizirajuće zračenje daje
Državni zavod za zaštitu od zračenja ako je udovoljeno uvjetima koji su
propisani Zakonom, odredbama ovoga Pravilnika i odredbama drugih propisa
donesenih na temelju Zakona.
(2) Djelatnosti s rendgenskim uređajima, akceleratorima i drugim uređajima koji
proizvode ionizirajuće zračenje za koje je potrebno odobrenje iz stavka 1. ovog
članka jesu:
– proizvodnja,
– uporaba,
– uvoz i izvoz,
– postavljanje te demontiranje,
– servisiranje i popravljanje,
– prodaja i svaka druga vrsta prometa.

Članak 12.

(1) Zahtjev za davanjem odobrenja za obavljanje djelatnosti uporabe rendgenskih
uređaja, akceleratora ili drugih uređaja koji proizvode ionizirajuće zračenje
podnosi se Državnom zavodu za zaštitu od zračenja na obrascu ODJ – RDG koji je
tiskan u Prilogu II. ovoga Pravilnika. Zahtjevu treba priložiti:
1. izvod iz registra trgovačkog suda ili pisani izvod drugog odgovarajućeg
registra kojim se dokazuje pravni status osobe,
2. akt o imenovanju osobe odgovorne za zaštitu od ionizirajućeg zračenja,
3. mišljenje ovlaštenog stručnog tehničkog servisa o udovoljavanju uvjetima
zaštite od ionizirajućeg zračenja za svaku prostoriju u kojoj će se koristiti
rendgenski uređaj, akcelerator ili drugi uređaj koji proizvodi ionizirajuće
zračenje,
4. opis namjene i načina uporabe rendgenskih uređaja, akceleratora ili drugih
uređaja koji proizvode ionizirajuće zračenje
5. za svakog izloženog radnika:
– popunjen obrazac DOZ koji je tiskan u Prilogu IX. ovoga Pravilnika
– preslika potvrde o stručnoj spremi i obučenosti za rad s izvorima
ionizirajućeg zračenja te za primjenu mjera zaštite od ionizirajućeg zračenja,
– presliku ocjene zdravstvene sposobnosti,
6. akt o ustroju i provedbi mjera zaštite od ionizirajućeg zračenja s programom
osiguranja i održavanja kakvoće tijekom obavljanja djelatnosti s izvorima
ionizirajućeg zračenja te planom mjera za slučaj izvanrednog događaja,
7. dokaz o uplati propisanih pristojbi.
(2) Umjesto dokaza iz točke 5. stavka 1. ovoga članka može se dostaviti
mišljenje ovlaštenog stručnog tehničkog servisa da nitko od radnika nije u
području izloženosti.

Članak 13.

Zahtjev za davanjem odobrenja za obavljanje djelatnosti uvoza, izvoza ili
prodaje rendgenskih uređaja, akceleratora ili drugih uređaja koji proizvode
ionizirajuće zračenje podnosi se Državnom zavodu za zaštitu od zračenja na
obrascu ODJ – RDG koji je tiskan u Prilogu II. ovoga Pravilnika. Zahtjevu treba
priložiti:
1. izvod iz registra trgovačkog suda ili pisani izvod drugog odgovarajućeg
registra kojim se dokazuje pravni status osobe,
2. akt o imenovanju osobe odgovorne za zaštitu od ionizirajućeg zračenja,
3. dokaz o uplati propisanih pristojbi.

Članak 14.

Zahtjev za davanjem odobrenja za obavljanje djelatnosti postavljanja,
demontiranja, servisiranja i popravljanja rendgenskih uređaja, akceleratora ili
drugih uređaja koji proizvode ionizirajuće zračenje podnosi se Državnom zavodu
za zaštitu od zračenja na obrascu ODJ – RDG koji je tiskan u Prilogu II. ovoga
Pravilnika, a koji je njegov sastavni dio. Zahtjevu treba priložiti dokaze
sukladno članku 12. stavku 1. i 2. ovoga Pravilnika, osim dokaza iz točke 3.
stavka 1. članka 12. ovoga Pravilnika.

III. PROMET IZVORA IONIZIRAJUĆEG ZRAČENJA

1. RADIOAKTIVNI IZVORI

Članak 15.

(1) Pravne ili fizičke osobe zahtjev za davanje dozvole za uvoz podnose Državnom
zavodu za zaštitu od zračenja na obrascu UVZ – IZV koji je tiskan u Prilogu III.
ovoga Pravilnika, a koji je njegov sastavni dio.
(2) Dokumenti koji se prilažu zahtjevu za dozvolu iz stavka 1. ovog članka
određeni su sukladno posebnom propisu.
(3) Pravne i fizičke osobe iz stavka 1. ovoga članka moraju voditi zapise o
vrsti i količini uvezenih radioaktivnih izvora i čuvati te zapise najmanje 12
mjeseci.
(4) Uvoznik je obvezan u roku od 15 dana po isporuci radioaktivnog izvora
krajnjem korisniku o tome u pisanom obliku obavijestiti Državni zavod za zaštitu
od zračenja.

Članak 16.

(1) Pravne ili fizičke osobe zahtjev za davanjem dozvole za izvoz podnose
Državnom zavodu za zaštitu od zračenja na obrascu IZV – IZV koji je tiskan u
Prilogu IV. ovoga Pravilnika, a koji je njegov sastavni dio.
(2) Uvjeti za davanje dozvole iz stavka 1. ovog članka utvrđuju se sukladno
posebnom propisu.
(3) Zahtjevu za davanjem izvozne dozvole potrebno je priložiti:
1. certifikat radioaktivnoga izvora – za zatvoreni radioaktivni izvor,
2. izjavu krajnjeg korisnika kojom prihvaća radioaktivni izvor,
3. presliku odobrenja nadležnoga tijela države u koju se radioaktivni izvor
izvozi kojim se krajnjem korisniku odobrava određena djelatnost s radioaktivnim
izvorima,
4. preslik odobrenja nadležnoga tijela države u koju se radioaktivni izvor
izvozi kojim se pravnoj ili fizičkoj osobi koja radioaktivni izvor uvozi
odobrava uvoz radioaktivnog izvora.
(4) Pravne i fizičke osobe iz stavka 1. ovoga članka moraju voditi zapise o
vrsti i količini izvezenih radioaktivnih izvora i čuvati te zapise najmanje 12
mjeseci.
(5) Izvoznik je obvezan u roku od 15 dana po isporuci radio­aktivnoga izvora
krajnjem korisniku o tome u pisanom obliku obavijestiti Državni zavod za zaštitu
od zračenja i priložiti izjavu krajnjeg korisnika o preuzimanju radioaktivnog
izvora kao i presliku jedinstvene carinske deklaracije.
(6) Za izvore koji su u vlasništvu nositelja odobrenja za obavljanje djelatnosti
uporabe radioaktivnih izvora, a služe za obavljanje djelatnosti u inozemstvu
može se izdati dozvola za višekratni uvoz, odnosno izvoz.
(7) Dozvola iz stavka 6. ovoga članka može se dati s rokom valjanosti do jedne
godine.

Članak 17.

(1) Uvoznik može primiti narudžbu i obaviti uvoz radioaktiv­noga izvora samo ako
mu krajnji korisnik dostavi preslik odobrenja Državnog zavoda za zaštitu od
zračenja za obavljanje određene djelatnosti s radioaktivnim izvorom i dozvolu za
nabavku radioaktiv­noga izvora.
(2) Dozvolu za nabavku radioaktivnoga izvora Državni zavod za zaštitu od
zračenja daje nositelju odobrenja za obavljanje djelatnosti uporabe
radioaktivnih izvora.
(3) Iznimno, dozvolu za nabavku zatvorenog radioaktivnog izvora Državni zavod za
zaštitu od zračenja daje pravnoj ili fizički osobi koja nije nositelj odobrenja
za obavljanje djelatnosti uporabe radioaktivnog izvora ako obavlja djelatnost
uporabom zatvorenog radioaktivnog izvora koji udovoljava uvjetima iz članka 4.
stavka 1. ovoga Pravilnika.
(4) Zahtjev za nabavku zatvorenog radioaktivnog izvora podnosi se Državnom
zavodu za zaštitu od zračenja na obrascu NBV – ZATV koji je tiskan u Prilogu V.
ovoga Pravilnika, a koji je njegov sastavni dio.
(5) Zahtjev za nabavku otvorenog radioaktivnog izvora podnosi se Državnom zavodu
za zaštitu od zračenja na obrascu NBV – OTV koji je tiskan u Prilogu VI. ovoga
Pravilnika, a koji je njegov sastavni dio.
(6) Zahtjevu iz stavka 5. ovoga članka potrebno je priložiti izvješće i
mišljenje ovlaštenog stručnog tehničkog servisa o tome da je pri radu s
otvorenim radioaktivnim izvorima udovoljeno uvjetima propisanim Zakonom i
pravilnicima donesenim na temelju Zakona.

IV. DOZVOLA ZA UPORABU IZVORA IONIZIRAJUĆEG ZRAČENJA

1. RADIOAKTIVNI IZVORI

Članak 18.

(1) Nositelj odobrenja za obavljanje određene djelatnosti za uporabu
radioaktivnoga izvora mora imati dozvolu za uporabu koju daje Državni zavod za
zaštitu od zračenja na temelju izvješća i mišljenja ovlaštenog stručnog
tehničkog servisa o ispunjavanju uvjeta propisanih Zakonom i pravilnicima
donesenima na temelju Zakona.
(2) Dozvola za uporabu iz stavka 1. ovoga članka daje se na rok od dvanaest
mjeseci.
(3) Dozvola za uporabu iz članka 4. stavka 2. ovoga Pravilnika izdaje se na
neograničeno vrijeme.
(4) Dozvolu za uporabu iz stavka 1. ovoga članka Državni zavod za zaštitu od
zračenja izdaje za radioaktivni izvor koji je upisan u središnji registar izvora
ionizirajućeg zračenja.
(5) Pravna ili fizička osoba kojoj je izdana dozvola za uporabu iz stavka 1.
ovoga članka obvezna je prije isteka roka važenja dozvole za uporabu istu
obnoviti ako namjerava radioaktivni izvor i nadalje koristiti. Državni zavod za
zaštitu od zračenja izdaje novu dozvolu za uporabu na temelju novog izvješća i
mišljenja ovlaštenog stručnog tehničkog servisa o ispunjavanju uvjeta zaštite od
ionizirajućeg zračenja.
(6) Iznimno, dozvola za uporabu za otvorene radioaktivne izvore koji se koriste
za dijagnostiku i terapiju u medicini ili za znanstvena i druga istraživanja
izdaje se za određeni radionuklid s ukupnom aktivnošću koja se smije koristiti u
razdoblju od 12 mjeseci od dana davanja dozvole za uporabu. Nabavka i utrošak
radionuklida višekratni su u tom razdoblju pri čemu se ne smiju prijeći
vrijednosti ukupne aktivnosti određenoga radionuklida u razdoblju za koje je
izdana dozvola za nabavku i dozvola za uporabu.
(7) Dozvola za uporabu iz stavka 6. ovoga članka izdaje se na temelju izvješća i
mišljenja ovlaštenog stručnog tehničkog servisa o tome da je pri radu s
otvorenim radioaktivnim izvorima udovoljeno uvjetima propisanim Zakonom i
pravilnicima donesenim na temelju Zakona.

Članak 19.

(1) Za radioaktivne izvore s istom vrstom radionuklida jednake aktivnosti koji
se koriste kao sastavni dio automatskih dimnih javljača požara u postrojenju ili
sustavu za dojavu požara Državni zavod za zaštitu od zračenja izdaje zajedničku
dozvolu za uporabu u kojoj se uz podatke o radioaktivnom izvoru i njegovoj
pojedinač­noj aktivnosti, navodi ukupni broj istovrsnih radioaktivnih izvora i
ukupna njihova aktivnost u sustavu ili dijelu sustava te mjesto gdje su
ugrađeni.
(2) Zajednička dozvola za uporabu iz stavka 1. ovoga članka izdaje se na temelju
izvješća i mišljenja ovlaštenog stručnog tehnič­kog servisa o udovoljavanju
uvjetima zaštite od ionizirajućega zračenja.
(3) Ako se promijeni broj radioaktivnih izvora u sustavu iz stavka 1. ovoga
članka za koji je dana zajednička dozvola za uporabu obvezno je zatražiti novu
zajedničku dozvolu za uporabu.

Članak 20.

(1)Državni zavod za zaštitu od zračenja po prijamu popunjenoga obrasca PRIJ –
ZAT koji je tiskan u Prilogu VII. ovoga Pravilnika, a koji je njegov sastavni
dio, priloženog certifikata zatvorenog radioaktivnog izvora i uređaja ili
spremnika te mišljenja ovlaštenog stručnog tehničkog servisa o udovoljavanju
uvjetima zaštite od ionizirajućeg zračenja za prostoriju u kojoj će se zatvoreni
radioaktivni izvor koristiti, izvršit će upis zatvorenog radioaktivnog izvora u
središnji registar izvora ionizirajućeg zračenja.
(2) Nositelj odobrenja obvezan je dostaviti Državnom zavodu za zaštitu od
zračenja obrazac i dokumente iz stavka 1. ovog članka u roku od 15 dana od dana
nabavke zatvorenog radioaktivnog izvora.

2. RENDGENSKI UREĐAJI, AKCELERATORI I DRUGI UREĐAJI KOJI PROIZVODE IONIZIRAJUĆE
ZRAČENJE

Članak 21.

(1) Nositelj odobrenja za obavljanje određene djelatnosti s rendgenskim
uređajem, akceleratorom i drugim uređajem koji proizvodi ionizirajuće zračenje
mora imati uporabnu dozvolu koju izdaje Državni zavod za zaštitu od zračenja na
temelju izvješća i mišljenja ovlaštenog stručnog tehničkog servisa o
udovoljavanju uvjetima propisanim Zakonom i pravilnicima donesenim na temelju
Zakona.
(2) Dozvola za uporabu iz stavka 1. ovoga članka izdaje se na rok od dvanaest
mjeseci.
(3) Dozvolu za uporabu iz stavka 1. ovoga članka Državni zavod za zaštitu od
zračenja izdaje za uređaj iz stavka 1.ovog članka koji je upisan u središnji
registar izvora ionizirajućeg zračenja.
(4) Nositelj odobrenja kojem je izdana dozvola za uporabu iz stavka 1. ovoga
članka obvezan je prije isteka roka važenja dozvole za uporabu istu obnoviti ako
namjerava i dalje koristiti uređaj iz stavka 1. ovoga članka. Državni zavod za
zaštitu od zračenja izdaje novu dozvolu za uporabu na temelju novog izvješća i
mišljenja ovlaštenog stručnog tehničkog servisa o udovoljavanju uvjetima
propisanim Zakonom i pravilnicima donesenim na temelju Zakona.
(4) Dozvola za uporabu iz stavka 1. ovoga članka prestaje važiti ako se na
uređajima obave značajniji popravci, preinake ili zamjena dijelova kojima se
može bitno utjecati na promjenu uvjeta proizvodnje zračenja (rendgenska cijev,
katodna cijev, generator, valovod i sl.). U tom slučaju potrebno je zatražiti
novu dozvolu za uporabu.
(5) Dozvolu za uporabu iz stavka 1. ovoga članka za rendgenski uređaj ili
akcelerator koji se koristi se za dijagnostiku ili terapiju u medicini ili
stomatologiji potrebno je izvjesiti na vidno mjesto tako da je osobi koja
koristi uređaj ili pacijentu razvidno da uređaj udovoljava uvjetima zaštite od
ionizirajućeg zračenja sukladno važećim propisima.
(6) Dozvola za uporabu iz stavka 1. ovoga članka ili njena preslika za pokretni
rendgenski uređaj koji se koristi u operacijskim dvoranama ili u bolesničkim
sobama mora se nalaziti uz upravljački uređaj istog pričvršćena na prikladan
način.

Članak 22.

(1) Državni zavod za zaštitu od zračenja po prijamu popunjenoga obrasca PRIJ –
RDG koji je tiskan u Prilogu VIII., a koji je sastav­ni dio ovoga Pravilnika, te
mišljenja ovlaštenog stručnog tehničkog servisa o udovoljavanju uvjetima zaštite
od ionizirajućeg zračenja za prostoriju u kojoj će se koristiti rendgenski
uređaj, akcelerator ili drugi električni uređaj, izvršit će upis uređaja u
središnji registar izvora ionizirajućeg zračenja.
(2) Nositelj odobrenja obvezan je dostaviti Državnom zavodu za zaštitu od
zračenja obrazac i dokumente iz stavka 1. ovog članka u roku od 15 dana od dana
nabavke uređaja.

VII. PRIJELAZNE I ZAVRŠNE ODREDBE

Članak 23.

Ovaj Pravilnik stupa na snagu osmoga dana od objave u »Narodnim novinama«.

Klasa: 011-02/06-01/20
Urbroj: 534-07-06-1
Zagreb, 20. listopada 2006.

Ministar
**doc. dr. sc. Neven Ljubičić**, v. r.

**PRILOG I.**

![](dodatni/145263.gif)

**PRILOG II.**

![](dodatni/145262.gif)

**PRILOG III.**

![](dodatni/145261.gif)

![](dodatni/145260.gif)

![](dodatni/145259.gif)

**PRILOG IV.**

![](dodatni/145258.gif)

![](dodatni/145257.gif)

![](dodatni/145256.gif)

![](dodatni/145255.gif)

![](dodatni/145254.gif)

**PRILOG V.**

![](dodatni/145253.gif)

![](dodatni/145252.gif)

![](dodatni/145251.gif)

**PRILOG VI.**

![](dodatni/145250.gif)

![](dodatni/145249.gif)

![](dodatni/145248.gif)

**PRILOG VII.**

![](dodatni/145247.gif)

**PRILOG VIII.**

![](dodatni/145246.gif)

**PRILOG IX.**

![](dodatni/145245.gif)

![](dodatni/145244.gif)

Pravilnik, NN 125/2006-2772
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)